Norges tøffeste

***Norges tøffeste*** er en norsk konkurransedrevet reality-TV-serie som har gått på NRK (med noen opphold) siden 2013. Her konkurrerer deltakere i forskjellige fysiske og psykiske øvelser for å bli kåret til Norges tøffeste. En person må forlate konkurransen i hver episode.

## Sesongene
### Sesong 1
Sesong 1 hadde premiere 8. oktober 2013. Den besto av seks episoder og ble sendt tirsdager kl. 22.25 på NRK3. Programleder var Ailo Mikkelsen Gaup, mens boksetrener Helge Wærøy var «trener».

;Deltakere
* **Geir Kåre Cemsoylu Nyland**, kampsport (vinner)
* Nanna Wanjera Christensen, vektløfting
* Sunniva Hiis Bergh, styrketrening
* Miriam Berg Hovda, løping
* Lotte Anfinsen Haaland, crossfit
* Martin Wenstad Janssen, kampsport/crossfit
* Tarjei Lindvåg Johre, fotball
* Sindre Nilo, svømming
* Shahab Sabetnejad, løping
* Eirin Elisabeth Sachse, fotball

### Sesong 2
Sesong 2 hadde premiere 9. april 2016. Den besto av seks episoder, og ble sendt lørdager kl. 20.55 på NRK1. Programleder var Per Olav Alvestad.

;Deltakere
* **Fredrik Godager Eide** (26), Ytre Enebakk, styrketrening (vinner)
* Kim Reier Martinsen (26), Tromsø, styrketrening
* Jørgine Haagensen (26), Oslo, kroppsvekttrening
* Nikola Kovacevic (23), Kristiansand, kampsport
* Christine Rishaug (29), Molde, håndball
* Karl Morgan Hegelstad (27), Lyngdal, triatlon
* Caroline Willemine Røsnæs Hagelien (25), Tromsø, friluft
* Aslak Ole Eira (19), Nordreisa, langrenn
* Nilab Ahmadi (19), Kristiansand, karate
* Mari Heksem Olsen (22), Ottestad, fotball

### Sesong 3
Sesong 3 hadde premiere på NRK1 12. mars 2021. Sesongen besto av ti episoder og ble sendt fredager kl. 20.05 og søndager 20.15 på NRK1. Programleder var «Funkygine», Jørgine Massa Vasstrand.

;Deltakere
* **[[Isak Dreyer]]** (26), Bodø, fisker/tømrer (vinner)
* Seher Kaya (23), Moss, crossfit (andreplass)
* Peter Nagell Strandos (23), Drammen, styrketrening (tredjeplass)
* Truls Torp (21), Fredrikstad, dødsing
* Maiken Aanerud (29), Tromsø, MMA/thaiboksing
* Iselin Brogeland (30), Moi, dans/fitness/capoeira
* Martin Lilleberg (24), Melhus, dans
* Victoria Eikremsvik Tolaas (21), Ålesund, svømming
* Sebastian Stadheim Width (25), Nordfjordeid, styrketrening
* Julie Jespersen Hansen (19), Lyngdal, triatlon

### Sesong 4
Sesong 4 hadde premiere i NRK TV 14. oktober 2022. Sesongen besto av tolv episoder, og ble sendt fredager og søndager på NRK1. Jørgine Massa Vasstrand, «Funkygine» var programleder.

;Deltakere
* **Sondre Lernes** (28), Kyrksæterøra, toppturer (vinner)
* Joachim Østreng (25), Oslo, crossfit
* Eline de Leeuw (26), Voss, ekstremsport
* Elizabeth Joli Rahel Varkøy (25), Oslo, dans
* Hangi Ulv  Amundsen (24), Oslo, kickboksing
* Hanna Martinsson (22), Oslo, bryting
* Trygve Røn (23), Valdres, dekkselger og  snekker
* Brage Gåsvær (23), Bærum/Bodø, calisthenics og  friluftsliv
* Kristine Tønnessen (23), Røa, Oslo, fallskjermhopping
* Bente Alejandra Bjørnevold (23), Trondheim, boksing

### Sesong 5
Sesong 5 hadde premiere i NRK TV og på NRK1 7. mars 2024. Sesongen besto av 11 episoder, og ble sendt torsdager og søndager. Jørgine Massa Vasstrand, «Funkygine» var programleder. Sesongen ble nominert til Gullruten 2024 i klassen årets grønne produksjon.

;Deltakere
* **Styrk Eriksen** (20), klatring (vinner)
* Rebecka Andersen (22), styrketrening
* Jesper Rogstad (22), taekwondo
* Hedda Schroeter Skaug (21), turn
* Inga Medbø (28), crossfit
* Torstein Risdal Hannås (22), brannsport
* Kornelia Flo (22), crossfit
* Magnus Nybakk Pettersen (24), svømming
* Jo Haukeland Liadal (21), håndball
* Andreea Cioaca (24), crossfit

### Sesong 6
Sesong 6 hadde premiere i NRK TV og på NRK1 22. august 2025. Isak Dreyer og Jørgine Massa Vasstrand var programledere. Sesongen bestod av ni episoder.

;Deltakere
* **Solveig Heilund Midttun** (23), egenvektstrening (vinner)
* Tobias Thorbjørnsen (22), golf
* Jonas Grimestad (25), leirdueskyting
* Bertine Hodne Nessler (22), cheerleading
* Thea Siggerud (25), terrengsykling
* Sigrid Skei (24), millitær femkamp
* Hedda Rasmussen (22), vindsurfing
* Ronja Bjørnstad (23), triatlon
* Per Andreas Humstad (23), bodybuilding
* Odd Simonsen (21), fisker
* Simon Røthe Glover (21), fotball
* Hauk Steinsson Lem (24), elvepadling

## Opptaksstedene
Sesong 1 og 2 ble spilt inn på Hegra festning i Stjørdal kommune i Trøndelag. Festningen har en dramatisk krigshistorie, hvor norske soldater under ledelse av major Hans Reidar Holtermann kjempet mot den tyske okkupasjonsmakta i bitende kulde i 25 døgn. Festningen ble omringet og beleiret av tyskerne og var den siste festningen i Norge som kapitulerte; det skjedde 5. mai 1940.

Sesong 3, 4, 5 og 6 ble spilt inn på den nedlagte oljeplattformen Albuskjell blokk 2/4, like ved Korsvika i Trondheim. Opprinnelig var dette en plattform hvor oljearbeiderne bodde når de jobbet på Albuskjell-feltet i Nordsjøen, som er et av de opprinnelig åtte feltene i Ekofiskfeltet. Plattformen ble satt opp i 1977 og var i drift i Nordsjøen til 1983 da den ble tatt i land og deretter benyttet av Det maritime skolesenter i Trondheim til 2014. Den står nå i strandkanten der Ladestien begynner, og brukes som opplæringssenter for sikkerhetsøvelser, og som øvingslokale for brannvesen og politi. Deler av sesong 6 ble innspilt på Løkken Verk, i og ved de gamle og forlatte industribygningene etter gruvedrifta på stedet.

I flere av sesongene har en av konkurransene vært å bære tungt i et jernbanespor. Høsten 2025 fikk produksjonen kritikk fra Bane NOR etter den aktuelle konkurransen ble sendt på TV, grunnet faren med og det generelle forbudet mot all ferdsel i sporet. De etterlyste informasjon om at filmingen skjedde på en jernbanestrekning uten trafikk, og å opplyse seerne om faren og ulovligheten med å gjøre noe lignende når det ikke er en TV-produksjon. Produksjonen understreket i sitt svar at det dreide seg om museumsjernbanen Thamshavnbanen, hvor det ikke var trafikk den dagen opptakene skjedde, og at personale fra driftsoperatøren bevoktet alle planoverganger i forbindelse med kryssing av vei. NRK tok imidlertid til seg kritikken på at de kunne vært enda tydeligere på at aktiviteten foregikk i kontrollerte former når det gjaldt togtrafikk.

## Referanser


## Eksterne lenker
*